Versindaba » Blog Archive Nini Bennett. Hoekie vir eensames : Versindaba
Nini Bennett. Hoekie vir eensames
Alleenwees het 'n lonende bedryf geword. Daar is verhoudingsbloggers, huweliksmakelaars, liefdesoekwebwerwe, aanlynromanse en kuberontrouheid. Welkom in die wêreld van virtuele liefde. Welkom, Webliefde 2.0. En nou praat ek nie eens van die slimfoontoeps en TV-programme wat alleenlopers bymekaar uitbring nie. Kyk, alleenwees is 'n bemarkbare kommoditeit. Dit behels persoonlike branding, maar jy moet net nie te eklekties wees nie. As 'n reël is mense maar sku vir Outsiders. Die ideale profiel is gangbaar, ietwat konvensioneel (dit boesem vertroue in), maar met daardie X-faktor. Ek is eensaam, maar ook gesog en nie net nog 'n verloopte alleenloper nie. Die profileerders en rooflesers mag lag, maar vir enkellopendes is dit 'n ernstige saak. (Wat my nou laat wonder of daar dan ook webweduwees en -wewenaars bestaan?)
Te oordeel aan die maandelikse fooie om aan te sluit by 'n alleenloperswebwerf, is dit te verstane dat mense hulle soeke na liefde gratis op die sosiale media uitleef. Daar bestaan 'n legio groepsbladsye waarin die frase "hoekie vir eensames" voorkom. En talle variasies op die tema: Alleenlopers van Delmas, Klerksdorp, Volksrust, Delareyville, Orkney, De Aar, Ermelo, ensovoort. En, baie insiggewend: nie een van hierdie groepe spel die woord "alleenlopers" reg nie – nee, dit word as "alleen lopers" (sic) aangegee. 'n Soort Freudiaanse glips dalk, om die woord "alleen" te aksentueer? "Alleenlopers" het tog so weemoedige klank. Suid-Afrikaners kon nog nooit saamstaan nie, ook nie die enkellopendes ter plaatse nie. Hoekies spat uitmekaar, breek weg, halsstarrig soos Afrikaner politieke platforms en tentkerke want almal soek mos 'n seepkis om op te staan. Kyk, ek geniét hierdie navorsing. Een hoekie verander gans van gedaante en word oornag "stoutgat singles" – vermoedelik geld ander kriteria hiér. En nog een met 'n meer stigtelike karakter word "silwer gerwe alleenlopers". Maar die goue oues bly: Smag na ware liefde, Alleenlopers bo veertig, Gebreekte harte en Enkel en ernstig vir liefde.
Vir die alleenlopers wat ledegelde wil betaal en meer professionele pasmaats wil ontmoet, is daar webwerwe wat jou data versamel en in lyn met jou unieke alleenlopersprofiel vir jou 'n geskikte maat soek. 'n Pasmaat, pasgemaak. Sagtewareprogramme, rekenaars en statistiek mistifiseer die meeste mense. 'n Rekenaar maak mos nie foute nie en vertel ook nie leuens nie. Voeg net die woord "lab / laboratorium" by "dating", en voila – die eensame koop in, duur ledegelde ten spyt, want nou word eensaamheid op analitiese wyse geprofileer. Veral vroue gee mildelik persoonlike inligting uit. Wat interessant is, is die wyse waarop die biografiese vorms ingevul word; die stelwyses en die ekstras. Op so 'n webwerf verklap 'n ene Meraai van Mpumalanga dat haar droomman 210 cm (of langer!) moet wees. Hierdie dame mik hóóg – of dalk is haar wiskunde nie so goed nie. Die langste Springbok tot op hede was Andries Bekker wat 208 cm in sy sokkies gerank het.
Die tradisionele hoekie vir eensames soos ons dit ken, het nie veel verander nie: dit bly geskoei op dieselfde sjabloon van dekades gelede en soos dit verskyn het in Huisgenoot of Keur. Of die Landbouweekblad se immergroen Opsitkers. Ek moet bieg: hoekies maak my kloustrofobies, dis soos stegies en mens verwag enige oomblik die silhoeët van 'n man wat, mes in die hand, tussen die bosse kan uitspring. Tog is hierdie hoekies die oudste en mees gevestigde konsep van eensaamwees. Ek doen 'n uitgebreide soektog op die sosiale media na al wat oop groep is: al die hoekies beland in my visier. Want ek is patologies nuuskierig; dit is my beste en slegste eienskap. Uiteindelik ontdek ek 'n Facebook-gemeenskap met 25 000 lede, 'n oop groepsbladsy waar die meeste van my vriende ook rondsnuffel. Want hier het ons pret; sluip ons in die virtuele gange rond met die voyeuristiese genot wat net 'n skrywer verstaan. Só kom ek op drie Hoekies vir eensames af, maar elkeen het slegs een lid. Nou dít is tragies, is my eerste gedagte, en ek wonder of dit nie die een of ander grap is nie. Nee. (Tog wil ek byvoeg: as ek op 'n godverlate dorp met net 'n paar huise, 'n kerk, 'n plaasskool en 'n PEP Store gewoon het, het ek waarskynlik ook 'n Hoekie begin met myself as enigste lid en administrateur.) Wat my egter meer kwel, is die Hoekies wat uit drie lede bestaan. Het dit uiteindelik uitgemasel tot die een of ander makabere liefdesdriehoek? Het dit?
Ek haal enkele van die aanlynversoeke hier aan. En ek plaas dit met taal- en spelfoute en al, omdat laasgenoemde nogal heelwat van die mentaliteit, die opderrigpeil en psige van alleenwees verraai. Ek kon dit nie verhelp nie en het spontaan onder aan die plasings begin kommentaar lewer.
Ek is 'n plaasmeisie van die Limpopo. Ek hou van die natuur, alles wat mooi is, dans, kamp, kuier om 'n kampvuur en tuinmaak. My ideale man mag nie rook of drink nie en moet 'n lidmaat wees van die AGS-kerk. Mans (35-40) met dieselfde belangstellings mag skryf. Geen kansvatters, asb.
NB: Hierdie is min of meer die standaard versoek en lingua franca van die hoekies vir eensame mense. Die versoeke klink oorwegend homogeen, want almal hou van die natuur en die mooi dinge in die lewe. Wat 'n mens laat wonder waarom eensames met dieselfde belangstellings dan nie pasmaats kry nie? O, en let op die pedanterie: "mag nie rook of drink nie en moet 'n lidmaat wees van die AGS-kerk." As daar reeds soveel voorskriftelikheid geld vóór die verhouding, is 'n pantoffelregering gewis die twee se voorland.
Ek is 'n boeremeisie van Noordwes. Ek hou van jag, braai, skyfskiet, avontuur en kleilat. Ek is eintlik maar 'n tomboy, maar probeer hard om 'n dame te wees. Manne (24-30) wat kans sien vir my, kan gerus skryf.
Op die foto kniel 'n jong vrou in kamoe-klere met witgekeukelde vingers om 'n bok se horings. Die bebloede trofee staar met glasige oë in die kamera, en sý glimlag triomfantlik soos 'n amasone van ouds. Jaaaa, juig die manne, kom ons speel kleilat, toe.
NB: Natuurlik het die vrou 'n paar mans se alfamangeen geprikkel. Ek weet nie, maar hierdie versoek maak my kriewelrig. Maar vir al wat ons weet is Shadow een van daardie beskermende moeders wat Saterdae die ánder ma's langs die kantlyn opdons as haar laaitie bulletjierugby speel.
Ek is 'n 25-jarige boerseun op soek na 'n goed passende maat. Ek boer met gras en beeste in die Wes-Kaap. Ek het 'n nuwe Hilux met pad tyres sodat ek jou baie kan uitvat. My mags blink. Ek het vele talente, ek kan my eie bier oopmaak. Ek hou van vuur aansteek maar ek het genoeg vriende wat die rooster kan draai. Ons het 'n redelike groot familie so ons neem gewoonlik selfies met 3 kameras. My perfekte lewensmaat is iemand met kort voetjies sodat sy nader aan die stoof kan staan. Nee, ek grap net, ek het maar 'n goeie sin vir humor. So as enige enkellopende dame 'n kans wil vat, ek verjaar die 21 ste Augustus dan sal ek die gelukkige een kies. Maak gou, ek hou julle dop.
NB: Daar bestaan regtig mens wat dink hulle karre se magnesiumwiele gaan 'n vrou se hart vinniger laat klop. As 'n man jou eers probeer beïndruk met sy grotmanhumor, is die kans goed dat hy wel 'n seksis is. Hierdie klink soos die een of ander raffle of lucky draw.
Ons probeer een laaste keer. Goeie middag. Ons wag geduldig vir die reën…en ek…ek wag vir my ander helfte, my pot se deksel, my beste vriend. Ek is 'n 32-jarige vrou van die Karoo. Ek is die ma van 2 klein karnallies wat my jonk hou en uit die moeilikheid hou…maar ek het 'n leemte in my, daar kort iets in my lewe. Ek soek 'n man wat vir my sal lief wees maar ook vir my seuns. Ons is 'n package deal! Hy moet eerlik, opreg en getrou wees. Hy moet asb. 'n werk hê, ek verwag van die man in my lewe om so hard soos ek te werk. Hy kan kinders hê…dis geen probleem nie. Buiten my twee seuns bly my ouers ook by my. Hulle is my verantwoordelikheid en deel van wie ek is. As enige van die goedjies vir jou 'n issue is ….hou verby, maar as jy iemand soek wat jou hart sal bewaar en waarde heg aan familiebande, godsdiens en lojaliteit….los 'n boodskap of like.
Sy skryf soos 'n vrou met planne. Hiérdie gaan 'n veeleisende pasmaat wees; geen wonder sy probeer "een laaste keer" nie. Sterkte daar, Meneer.
Hallo dames haha wel ek gaan volgende jaar oorsee ek's nou 26 'n wit outjie 😅 😃 🙄 lol haha ek soek net vriende om mee te gesels 🍿 🍤 🍩 🍡 🍦 🌯 ek het op 'n plaas groot geraak 🐒 🐖 🐄 🐃 🐐 haha as jy graag meer wil weet los 'n comment of 'n like 😉 hoor gou van julle 🌹 🌺 🌻 (sic)
NB: Iemand wat so baie emojis gebruik is emosioneel onvolwasse.
Hiiiii. Ek's 26 van Secunda 'n nederige God vreesende (sic) man plat op die grond (sic) tipe ou. Ek's baie romantics (sic) en lojaal…Indien iemand sou belangstel om my beter te leer ken… Jy weet wat om te doen xxxxxx
Hi hi! Ek is 'n amper 39-jarige weduwee van Centurion. Ek het 'n geballanseerde uitsig (sic) oor die lewe Ek is 'n baie selfstandige enkelma met 2 kids. Ek's opsoek na 'n maaikie (sic) om my lewe te deel.
NB: Jasmyntjie is 'amper' 'n weduwee. Sy laat nie gras onder haar voete groei nie! Wees versigtig, Meneer: heel moontlik soek hierdie dame net 'n man om vir haar en haar twee kinders te sorg.
Okay hier gaan ons vir die laaste keer. Ek is 33 jaar oud ek bly in Cradock in die Oos-Kaap en is op soek na my ridder op sy wit perd (bakkie). Ek soek 'n man wat na homself kan kyk, 'n man wat weet hoe om 'n vrou op sy hande te dra (sic) en nie bang is vir 'curves' nie. 'n Man wat die Here liefhet en glo aan respek vir 'n vrou! Mag julle almal gebles (sic) en bewaar word. As jy die post like of comment is jy gereed om vriende te wees en vinnig op 'n date te gaan. Slegs geldig tot 31 Augustus 2017.
NB: Die laaste keer wat ek gesien het hoe 'n man 'n vrou op sy hande dra, was met die Boswell Wilkie Circus in 1997. Plaaspop is haastig. Terwyl voorraad hou.
Goedkoop bemarkingslenters word ingespan om die Self meer aanloklik te maak. En van die alleenlopers verromantiseer hulle eensaamheid en raak skoon digterlik daaroor… soos die hookline van 'n goedkoop popsong.
Die menslike kondisie is inderdaad 'n tragiese een.
Hoe tintel die bloed as die hormone ontwaak
en 'n vreemde gloed die liggaam laat ontdooi.
Nou roer die rower met kwyl aan sy kaak
nou sidder die sag en gewillige prooi.
Ek droom van 'n slagter met bloed aan sy mes –
kom kalmeer die bewing van Bakvissie op S.
Die blom het ontvou met 'n bedwelmende geur
om die oesman na die tuin te lok.
Die soet trosse hang vol geswel en verkleur
aan die gewillige loot van die wingerdstok.
Die ganse oes sal ek gewilliglik gee –
dis die aanbod van Jong Dame op E.
Ek word stadig gesetter maar steeds leef die hoop
dat 'n ridder sal kom om my te verlos.
Die swaaibrug is af en die poort staan oop
en die preutse bewaarder het sy greep laat los.
Hoe lank moet ek nog vrugteloos kla –
dis die noodsein van Middeljarige Dame op K.
Die rimpels vermeerder en die spiere verslap
net die een beklemming bly leef om die hart.
Aan wie kan ek die geheim verklap
van die één begeerte wat die ouderdom tart?
Voordat ek sterf moet ek die groot dors les –
dis die wanhopige bede van Ou Dame op S.
Brink, A.P. 2008. Groot Verseboek. Deel 2. Kaapstad: Tafelberg.
Tags: aanlynliefde, Hoekie vir eensames, M.M. Walters, Opsitkers.
Monday, September 17th, 2018 | Binneblik, Nini Bennett.
5 Kommentare op "Nini Bennett. Hoekie vir eensames"
Alice Hendriks-Boshoff :
September 17th, 2018 at 19:03
Nini Bennett, hier is nou 'n hoogsvermaaklike, tragikomiese stuk kommentaar op ons verwarde samelewing.
Baie dankie daarvoor!
Wat die dame met die hunkering na 'n man van 210cm betref: het sy laat blyk of dit met of sonder sy platformstilettos moet wees?
Terloops, wat maak jou so oortuig daarvan dat Meraai 'n vrou is? Ewenwel, ek het nou al tweekeer in so 'n lang man met stilettos vasgeloop as ek uit die 'men's room' kom. Miskien kan ek Meraai se hêndeltjie kry.
Nini Bennett :
September 19th, 2018 at 15:39
Genade, Alice! Dankie vir die lees en pittige kommentaar.
Gisela Ullyatt :
September 24th, 2018 at 18:26
Nini, het ek my nou verkneukel in hierdie blog van jou! Hoogtepunte wat my veral laat skater (hoewel die hele blog verwoed satiries is) het, is daardie "as enige van die goedjies vir jou 'n issue is" en "plat op die grond". Die "ruim" taalgebruik van jou hoekige eensames laat my dink aan die "hê n leke dagi" of die "muni met my vok nie", "taaljuweeltjies" wat hulle elke dag op Facebook en Netwerk 24 se kommentare afspeel. 'n Mens sou eintlik 'n akademiese artikel kon skryf (of is dit "skuif" ??) oor Facebook liefde en Afrikaanse taalblapse wat direk met mekaar verband hou. "Lekke erfinis dagi vi jo, Nini"…
Elza Lorenz :
September 24th, 2018 at 23:14
Vind julle nie ook dat vituele en ander realiteite deesdae teen 'n stinkspoed mekaar van die verhoog af stamp nie? Nie net is Dame op K en Dame op E virutele klone van mekaar nie, soos in al die donker hoekies nie, maar is hulle almal dorstig en hunkerend. Sjoe, dis 'n toestestand van epedemiese besponsies. Dalk kan iemand 'n projek prakseer om hierdie ongelukkige siele te hulp te snel Komaan manne, word wakker en maak 'n plan. Boeremeisies om van te kus en te keur….
September 26th, 2018 at 09:12
Dankie, Gisela en Elza! Goeie idee: dalk iets soos "Spel- en stelwyses vir gebruikers van sosiale netwerke"? Terloops: ek het in die verbygaan gemerk dat mense (om die een of ander rede) ook graag Oubaas van 7e Laan se gebroke idiomatiese konkoksies naboots…